Dennis Flydtkjær (DF), 2013-02-19:
Først vil jeg sige tak for debatten, som jeg synes har været rigtig god.
Der er mange, der har anerkendt problemet med, at der er områder i yderområderne, hvor der ikke er tilstrækkelig bredbåndsdækning, og at det også ser ud til, at de ikke får det fremadrettet, og som dermed også har en forståelse for, at der kan være behov for, at vi fra politisk side gør nogle tiltag, som kan understøtte udviklingen.
Jeg er selvfølgelig rigtig ærgerlig over, at der ikke er flertal for Dansk Folkepartis beslutningsforslag, men jeg vil da trods alt takke for de mange positive tilkendegivelser i forhold til problemstillingen og i hvert fald takke Liberal Alliance for som det eneste parti at støtte forslaget, om end med en lidt skæv vinkel, men de støttede da trods alt forslaget.
Der er brug for, at vi i Danmark er en førende it-nation.
For et par årtier siden kunne vi se, at det var industrialiseringen, der gjorde, at vi tog kvantespringet i forhold til at blive mere effektive, få en økonomisk vækst osv., fordi vi gik fra, at det var folk, der stod og producerede varer manuelt, til, at det var maskiner, der tog over.
Den udvikling kan vi ikke satse på længere, fordi alle andre lande også har fået den.
Der, hvor vi fremadrettet skal tage et kvantespring, er i forhold til computere og digitalisering, der altså skal gøre, at vi nu får ordentlige vækstrater og kan være klogere end de andre. Derfor synes jeg, det er utrolig vigtigt, at vi også fra Folketingets side stimulerer den her vækst ved at tage nogle initiativer.
Som nogle af ordførerne også allerede har nævnt, er bredbånd i dag en naturlig del af hverdagen – en næsten lige så naturlig del, som det er for folk at have vand eller strøm i deres huse.
Og der er vi nødt til at sikre, at det er alle dele af landet, der er med i den udvikling.
I dag er det jo sådan, at det alene er markedskræfterne, der skal rulle bredbånd og mobildækning ud.
Og selv om aktørerne i dag bruger milliarder af kroner, så kan man se, at der stadig er huller, hvor der ikke er dækning.
Det giver sådan set god mening, for naturligvis kanaliserer virksomhederne pengene derhen, hvor de giver det største afkast.
Når Erhvervsstyrelsen hvert år laver deres årlige kortlægning af bredbånd i Danmark, kan vi se, at det er de samme områder, der år efter år har en dårlig dækning, og derved får vi den her opdeling i et A- og et B-hold.
Jeg tror ikke, at man skal have ret meget logisk tankegang for ikke at vide, at når virksomhederne skal vælge, hvor de slår sig ned henne, så bliver det ikke i områderne for de her såkaldte B-hold, hvor der er en dårlig infrastruktur.
Det gør, at man fastholder de her områder i en negativ spiral med en dårlig vækst, og hvor folk flytter derfra osv.
Det synes jeg da er ærgerligt, for det er jo netop i yderkommunerne, at der er et kæmpebehov for hurtigt internet.
Det er typisk her, at der er langt til sygehusene.
Det er her, at der er ekstra brug for telemedicinske løsninger, som der også er blevet spurgt ind til af nogle andre folketingsmedlemmer i dag.
Det er her, man rigtig for alvor har brug for muligheden for hjemmearbejdspladser.
Det er jo sådan i dag, at når man ser på teknologier som både cloud computing og højhastighedsbredbånd, så spiller den geografiske placering af både hjemmearbejdspladser og virksomheder en mindre og mindre rolle.
Men tager vi ikke nogle initiativer, som gør, at vi kommer væk fra den her opdeling i et A- og et B-hold, så får det jo en kæmpe betydning, at der ikke er højhastighedsbredbånd i de her områder.
Netop derfor har vi i Dansk Folkeparti fremsat det her beslutningsforslag, som vil give et fradrag for etableringsomkostninger ved tilslutning til højhastighedsforbindelse – i øvrigt på præcis samme måde, som man gør i vores naboland Sverige.
Og det er jo, fordi vi mener, at vi fra politisk side skal tage et medansvar for, at vi får dækning i alle områder i Danmark.
Jeg synes også, at vi alle sammen må have en politisk interesse i, at vi er en af verdens førende it-nationer, når det kommer til it-infrastruktur.
Vi skal have et Danmark, som er i en international førerposition, og det er bl.a., fordi det er med til at skabe vækst og er med til at skabe arbejdspladser.
Der er lavet undersøgelser, der viser, at etableringen af højhastighedsbredbånd estimeres til over en 5-årig periode at give en merbeskæftigelse i den private sektor på mellem 1 og 1,4 pct., hvilket svarer til 6.000-9.000 job.
Og det var da værd at tage med i betragtning, når regeringen her inden for en uges tid kommer med deres nye konkurrencepakke.
For der er virkelig noget at hente, når det kommer til it-infrastrukturen.
Jeg vil i øvrigt også gerne slå fast, at det her forslag selvfølgelig ikke er den eneste endegyldige løsning på det her problem.
Det er et af mange initiativer, man kan tage for at sørge for, at der bliver en bedre bredbåndsdækning i yderområderne.
Vi kan tage mange tiltag herfra, men den offentlige sektor kan også spille ind med mange positive ting.
Bl.a. kan kommunerne understøtte det ved at efterspørge hurtigere bredbånd til deres skoler, til andre institutioner osv. Jeg vil da også sige, at der nu er endnu mere behov for det her forslag, end der nok nogen sinde har været.
For vi så jo også for en lille uges tid siden, at EU skrinlagde deres pulje på 50 mia. kr., som netop skulle gå til udbredelse af højhastighedsbredbånd i Europas yderområder, netop der, hvor markedskræfterne ikke slog til.
Så man har sådan set i EU haft en forståelse for, at der er behov for lignende puljer.
Men i og med at den her pulje er blevet skrottet, er der endnu mere pres på os politikere her på Christiansborg for, at vi trods alt tager nogle initiativer for at undgå, at vi får den her udvikling i et A- og et B-hold.
Det her forslag er jo som sagt blot et konkret bud, som skal sikre en større udbredelse af højhastighedsbredbånd i yderområderne.
Der afsættes årligt 50 mio. kr. årligt til formålet.«
Derfor synes jeg da, det er lidt ærgerligt, at man ikke kan støtte det her forslag, som netop gør noget ved det, men jeg vil trods alt alligevel kvittere for, at man har forståelse for problemstillingen, og at man vil komme med nogle tiltag senere, og dem ser vi da meget frem til.
Jeg er i øvrigt også meget glad for, at vi ikke direkte har fået en lovning på, men i hvert fald har fået en tilkendegivelse af, at Dansk Folkeparti er velkommen i teleforligskredsen.
Det vil jeg meget gerne tage imod, og vi vil også rette henvendelse til erhvervsministeren for at høre, om det er en aktuel mulighed.
Men om ikke andet vil jeg, som jeg har gjort det flere gange i dag, sige tak for debatten og tak for forståelsen for problemet.